**"Vareste kuus"** (ingl "Six of Crows") on ameerika kirjaniku Leigh Bardugo 2015. aastal ilmunud noorte imeulme romaan. 

Esmatrüki avaldas 2015. aastal Henry Holt & Co. kirjastus, sellest saati on raamat ilmunud veel 148 trükis, mille seas on tõlked, pehmed ja kõvad köited jm.

Eesti keeles kirjastas romaani 2017. aastal Pegasuse kirjastus. Raamatu tõlkis Lii Tõnismann.

"Vareste kuus" on Leigh Bardugo "Griša" sarja neljas raamat ja "Vareste kuue" diloogia esimene osa. Raamatu järg "Kõver kuningriik" (ingl "Crooked Kingdom") ilmus 2016. aastal, eesti keeles 2018. aastal. Diloogiale eelneb "Vari ja luu" (ingl "Shadow and Bone") triloogia, järgneb "Nikolai" diloogia.

Peategelased
------------

* Kaz Brekker – Kerchist pärit 17aastane sagulaste tänavajõugu juht, kes on Ketterdamis tuntud jõhkra kriminaalina;
* Inej Ghafa ­­­– Suli päritolu, Ravkast orjakauplejatega Kerchi jõudnud akrobaat ja Kazi "ämblik", kes Ketterdami tänavatel märkamatult liikleb ja jõugu jaoks informatsiooni kogub;
* Jesper Fahey – Novyi Zemist Ketterdami ülikooli tulnud talupoiss, kes on nüüd Kazi parem käsi ja kogu linna kõige osavam revolvrite käsitseja;
* Nina Zenik – Ravkast Fjerda grišaküttide (ehk drüskellide) eest põgenenud südamelõhestaja, kelle põhieesmärgiks on vanglast välja päästa oma armastatu Matthias Helvar;
* Matthias Helvar – Fjerdast pärit drüskell, kes Ninasse armus, kuid nüüd tüdruku reetmise pärast Kerchi vanglas Põrguväravas istub;
* Wylan van Eck – rikka Ketterdami kaupmehe Jan van Ecki düslektikust poeg, kes lugemishäire tõttu perekonnast välja heideti, enne kui Kaz ta oma tiiva alla võttis. Wylan on jõugu lõhkeainete ekspert.

Süžee
-----

"Vareste kuus" algab Ketterdamis, saareriigi Kerchi pealinnas, kus mõjukas kaupmees Hoede testib alles avastatud narkootikumi, *jurda parem*’it, oma valdustel elavate grišade ehk üleinimlike võimetega isikute peal. Ravitseja, kellele narkootikum antakse, suudab eksperimendiks kohale toodud köögipoisi lahti lõigatud käe ühe pilguga korda teha, kuid peale seda tapab ta enamiku teistest ruumis kohalolijatest.

 

Nädal aega hiljem röövivad kaks grišat Kaz Brekkeri tänavalt. Need grišad saavad oma kuju muuta tahkeks, vedelaks ja gaasiliseks. Kaz ärkab üles kaupmehe Jan van Ecki juures, kes räägib talle *jurda parem*’ist, selle päritolust ja mõjust nii grišadele kui ka tavainimestele. Van Eck pakub Kazile tööotsa murda Fjerda vanglast Jäälinnusest välja šuu teadlane Bo Yul-Bayur, kes *jurda parem*'i välja töötas, kuid seejärel drüskellide vangistusse langes. Kaz on kahtlev pakkumise vastuvõtmises, kuid ei suuda lõpuks van Ecki pakutud 30 miljonist krugest ära öelda. 

Kirjanik Leigh BardugoKaz paneb kokku viiese meeskonna ehk oma varesed: Inej Ghafa, Nina Zenik, Jesper Fahey ja Wylan van Eck (keda siis tunti kui Wylan Hendriksit). Kõik koos, lisaks vähese abiga nende tänavajõugult, keda nimetatakse sagulasteks, lähevad nad päästma reisiks vaja minevat kuuendat meeskonnaliiget Matthias Helvarit, kes on aasta aega istunud orjanduses süüdistatuna Põrguväravas, Kerchi kõige kindlamas vanglas. Läbi katsumuste ja ohtude toovad varesed vihase ja segaduses Matthiase tagasi Ketterdami, kus nad hakkavad plaanima Jäälinnusesse sissemurdmist ning pärast eluga pääsemist. Matthias, kes on endine drüskell, ei taha plaanist midagi kuulda, kuna kamba aitamine tähendaks oma maa ja vendade reetmist. Kaz aga lubab talle ametlikku süüdistustest vabastamist, peale mida saaks ta drüskellina Fjerdasse naasta, misjärel nõustub Matthias vastumeelselt plaanis osalema.

Hommikul, kui grupp lahkuma peaks, ründavad neid sadamas mehed rivaaljõukudest, kes on samuti van Ecki tööst kuulnud ning loodavad Kazi Fjerdasse minekut takistada. Lõpuks jõuavad kõik laevale, kuid Inej on vigastatud ja Ninal läheb kaua aega, et ta terveks ravida. Samal ajal lõikab Kaz noaga Oomenilt, mehelt, kes sadamas Ineji pussitas, silma välja, et teada saada, kes rünnaku korraldas. Kuuldes, et kogu asja taga on Kazi vihavaenlane Pekka Rollins, viskab Kaz Oomeni üle parda.

Kuuene seltskond lastakse laevalt maha Fjerda põhjaosas, kust nad edasi Djerholmi matkavad. Teekonna käigus ei pea Nina ja Matthias teineteise peale enam nii suurt vimma ja lubavad teiste seljataga teineteisele, et ei lase mitte mingil juhul Bo Yul-Bayuril tagasi Ketterdami jõuda. Nina ja Matthias tahavad Bo Yul-Bayuri tappa kas kohe Jäälinnuses või äärmisel juhul laeval tagasi Kerchi.

Lõpuks Djerholmi jõudes räägib Kaz suurema osa plaanist ära ka teistele ning järgmisel hommikul hakatakse pihta. Jäälinnusesse sisenevad nad vangivagunites, kuna seal toimuva pidustuse ajal ei pöörata nii palju tähelepanu vangidele kui muidu. Peavärava juures toimuvad aga topeltkontrollid, kuna kevadisele peole on kutsutud tähtsaid inimesi üle kogu maailma. Kõik tundub minevat plaanile vastavalt, kuni drüskellide juht, Jarl Brum, kes peaks olema surnud, maskeeritud Ninale grišade hoidmiseks valmistatud spetsiaalseid vangikonge näitab ning seejärel ta ühte Matthiase abiga kinni paneb. Siiski tuleb välja, et Matthias ei ole drüskellide poolele tagasi läinud, kui ta Brumi teadvusetuks lööb ja Nina välja päästab.

Samades kongides hoiti ka teadlast ja just seepärast oli vaja, et Brum nad sinna sisse laseb. Nina ja Matthias leiavad toa, kus peaks olema Yul-Bayur, ja on valmis ta tapma, kuid sisse astudes tuleb välja, et Yul-Bayur on surnud ning tema poeg Kuwei Yul-Bo proovib fjerdalaste nõudmisel *jurda parem*’it järgi teha.

Nina ja Matthias võtavad Kuwei kaasa, saavad Kaziga taas kokku ning kolmekesi pääsevad nad Jäälinnusest välja maa-aluses jões ujudes. Samal ajal on Wylan, Jesper ja Inej varastanud tanki, millega nad välimisest müürist läbi sõidavad, ülejäänud neli peale korjavad ning sadamas ootava laeva poole kihutavad. Poole tee peal aga piiravad Fjerda väed nad ümber ja Nina on sunnitud oma südamelõhestaja võimete võimendamiseks võtma *jurda* parem’it, teades, et see võib ta tappa, kuna neil pole mitte mingit muud võimalust pääsemiseks.

Kogu grupp jõuab tagasi laevale, kuid Nina on terve tagasitee *jurda parem*'i järelmõjude tõttu äärmiselt haige. Ketterdamis saavad nad kokku van Eckiga ja tuleb välja, et kaupmehel polnud plaaniski neile lubatud raha maksta. Kuna Kaz ei kavatse ilma rahata Kuwei Yul-Bod üle anda, röövib van Eck Ineji ning annab Kazile seitse päeva, et Kuwei Yul-Bo Ineji vastu vahetada.

Adaptsioonid
------------

2021. aastal ilmus Netflixi platvormil sari "Shadow and Bone" Leigh Bardugo esimese triloogia "Vari ja luu" ainetel. Sarjas jälgitakse küll "Varju ja luu" raamatute tegevust, kuid Kaz ja tema varesed on samuti kaasatud. Sarja esimeses hooajas pakutakse Kazile, Inejile ja Jesperile tööots röövida loo peategelane Alina Starkov ja tuua ta Ketterdami, mis viib nad Ravkasse põhisündmuste keskele. Teises hooajas satuvad varesed taas "Varju ja luu" tegelastega kokku, aga sarja on sisse kirjutatud juba nii mõnedki kohad "Vareste kuue" raamatutest.

Enne "Varju ja luu" teise hooaja väljatulekut räägiti, et tulemas on ka "Vareste kuue" tegevusele keskenduv sari, mille linastumine oleneb teise hooaja vaatajanumbritest.

Viited
------

1. ↑  *Editions of Six of Crows by Leigh Bardugo*. Külastatud 18.03.2023 https://www.goodreads.com/work/editions/42077459-six-of-crows?expanded=true
2. ↑  *VARESTE KUUS | Pegasus*. Külastatud 18.03.2023

https://pegasus.ee/raamat/vareste-kuus
3. 1 2 3 4 5 6 7 8 9  Leigh Bardugo. Vareste kuus. Tõlkinud Lii Tõnismann. Tallinn: Printon, 2017 (originaaltrükk avaldatud 2015)
4. ↑  *Shadow and Bone*. (2021, April 23). [Action, Adventure, Drama]. 21 Laps Entertainment, Netflix, Chronology Entertainment.